《百字令 题湘涛冷月轩诗卷》
清代·关锳

桂堂西畔，忆月斜时节，寒深箫局。照见屏风三两扇，斜靠春人如玉。

嚼雪吹香，移宫变徵，刻尽琅玕竹。天寒翠袖，何人念尔幽独。

何况慧性兰芬，灵心藕细，生就聪明福。一种永明诗体好，绛帐才名听熟。

羞我葫芦，年年纸上，样子描都俗。心香一瓣，玉台愿为君祝。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。